Title: Príloha 4
Subject: Strategia IB
Author: MFSR

Príloha č. 4: CSIRT.SK 
4.1         Úvod
Národná stratégia identifikovala potrebu vytvorenia organizácie, ktorá by pomáhala pri riešení bezpečnostných problémov NIKI. Východiskovým materiálom sú metodické dokumenty európskej bezpečnostnej agentúry ENISA a Software Engineering Institute of Carnegie Mellon University. Podrobnejšie rozpracovanie koncepčných, organizačných, kompetenčných otázok, ako aj možných spôsobov financovania a vzťahov so štátnymi orgánmi bude predmetom  návrhu CSIRT.SK, následne vypracovanie koncepčných a prevádzkových dokumentov, popísaných v predchádzajúcich častiach bude nevyhnutnou súčasťou samotného projektu CSIRT.SK.
4.2	Stručná história vzniku CERT a CSIRT
Internet sa vyvinul z výskumného projektu, ktorého cieľom bolo prepojiť niekoľko desiatok geograficky vzdialených systémov. V súčasnosti však pokrýva celý svet a tvoria ho stovky miliónov systémov. Na Internet sa dá ľahko pripojiť, ale dobre spravovať systém pripojený na Internet nie je jednoduché. V dôsledku toho je veľa systémov na Internete z bezpečnostného hľadiska zle nakonfigurovaných. Naviac, Internet nebol navrhnutý tak, aby zaisťoval bezpečnosť komunikácie. Výsledkom sú bezpečnostné incidenty, vírové nákazy, prieniky hackerov do cudzích počítačov a pod. Prvý globálny bezpečnostný incident, Morrisov červ, sa objavil v roku 1988 a dočasne vyradil z činnosti značnú časť vtedajšieho Internetu. Krátko po tom sa uskutočnilo stretnutie expertov, ktorí hľadali spôsob, ako zefektívniť reakcie na bezpečnostné incidenty na Internete. Výsledkom stretnutia bolo odporúčanie, vytvoriť jeden kontaktný bod, v ktorom by sa sústreďovali informácie o bezpečnostných incidentoch a krátko na to vznikol prvý CERT® (Computer Emergency Response Team), ktorého úlohou bolo poskytovať pomoc pri riešení bezpečnostných incidentov (na Internete). Rýchly rast Internetu bol sprevádzaný aj nárastom bezpečnostných incidentov a kapacity jediného CERT-u nemohli postačovať. Preto boli vytvorené ďalšie podobné organizácie. Pôvodný názov CERT®  je registrovaný v USA a dostatočne nevystihuje to, čo by organizácia na riešenie bezpečnostných incidentov mala robiť. Preto sa najmä v Európe zaužíval širší pojem CSIRT (Computer Security and Incident Response Team). CERT-y a CSIRT-y môžu mať rozličnú klientelu (pracovníci firmy, úradu, univerzity, celej štátnej správy, členovia Internetovej domény; celá vernosť), rôznu organizačnú štruktúru a model financovania, ale charakter služieb, ktoré poskytujú si vyžaduje ich kooperáciu. Za týmto účelom bola v roku 1990 založená medzinárodná organizácia FIRST (Forum of Incident Response and Security Teams) združujúca v súčasnosti viac než 180 CSIRT a CERT tímov z celého sveta. Jej členmi sú tak tímy zo sféry vládnej ako aj komerčnej a akademickej. Na európskej úrovni má podobné poslanie skupina TF-CSIRT, ktorá napomáha spolupráci CSIRT tímov v rámci Európy. Poskytuje fórum pre výmenu skúseností a znalostí z oblasti informačnej bezpečnosti, pracuje na tvorbe spoločných štandardov a procedúr pre oblasť reakcií na incidenty, a taktiež pomáha pri zakladaní nových CSIRT-ov. Systém CSIRT-ov má v súčasnosti pri zaisťovaní informačnej bezpečnosti Internetu a globálnej IKI ťažko zastupiteľnú úlohu. Európska bezpečnostná agentúra ENISA koncom roku 2006 zverejnila prehľad CSIRT-ov pôsobiacich v Európe a v snahe rozširovať a skvalitňovať  CSIRT-ov podporuje ich činnosť najmä metodicky. Podľa uvedeného prehľadu v Európe pôsobí vyše 100 tímov a Slovensko bolo jedinou krajinou EÚ, ktoré nemalo CSIRT (po 1. januári 2007 sa k Slovensku pridalo Bulharsko a Rumunsko).
4.3	Poslanie CSIRT.SK
CSIRT plní pri zaisťovaní bezpečnosti Internetu vo všeobecnosti a najmä tej časti NIKI, ktorá je v jeho (neformálnej) pôsobnosti podobnú úlohu ako požiarna stanica. V prvom rade musí riešiť akútne problémy (hasiť požiare). Rovnako dôležité, ako riešiť akútne problémy, je pokúsiť sa problémom predchádzať – požiarnici poriadajú cvičenia s účasťou verejnosti na zvýšenie bezpečnostného povedomia, školia zamestnancov, kontrolujú zariadenia a dodržiavanie protipožiarnych opatrení. Podobne CSIRT vydáva dokumenty obsahujúce odporúčania, návody, skúsenosti (best practices), školí a vzdeláva svojich zákazníkov v záujme zvýšenia ich bezpečnostného povedomia a kompetentnosti. Požiarnici presadzujú zákony, ktorých cieľom je zvýšiť úroveň protipožiarnej ochrany (prevádzkové pravidlá, požiadavky na zariadenia a technické vybavenie); CSIRT-y sa podieľajú na vytváraní potrebnej legislatívy a na príprave a presadzovaní bezpečnostných štandardov. Tak ako požiarnici po uhasení požiaru zisťujú, čo bolo jeho príčinou, alebo kto ho spôsobil, CSIRT analyzuje napadnuté systémy, aby zistil, akým spôsobom do nich útočník prenikol, akú škodu spôsobil a prípadne môže spolupracovať s vyšetrovateľmi, ak je podozrenie, že pri bezpečnostnom incidente došlo k trestnému činu. Napokon, CSIRT aktívne spolupracuje s podobnými organizáciami doma i v zahraničí, pretože:
-	riešenie niektorých incidentov presahuje jeho možnosti, či už z toho dôvodu, že Internet je globálna IKI a ohrozenie, alebo  priamo útok na niektorý zo systémov môže prichádzať zo systému, na ktorý daný CIRT nemá žiaden dosah; alebo má taký rozsah, ktorý si vyžaduje koordináciu postupov viacerých CSIRT-ov;
-	bezpečnostná situácia na Internete sa tak rýchle vyvíja, že pre jednotlivé CSIRT-y je prakticky nemožné udržiavať si vlastnými silami potrebný prehľad o aktuálnej situácii.
Úspešnosť CSIRT-u pri napĺňaní jeho poslania závisí od toho, či dokáže tieto všeobecne definované úlohy konkretizovať, stanoviť si ciele adekvátne svojmu postaveniu, možnostiam a potrebám klientely, ktorú chce osloviť.

Úlohou CSIRT.SK v SR bude plniť úlohu národného tímu pre riešenie bezpečnostných incidentov v prostredí NIKI, t. j. predovšetkým poskytovanie kontaktného miesta pre pomoc pri riešení bezpečnostných incidentov, ktoré zasahujú NIKI alebo majú pôvod v NIKI a sú zamerané na ciele mimo nej. Keďže CSIRT.SK bude aspoň nejakú dobu jedinou organizáciou svojho druhu v SR, jeho poslanie bude širšie, ako poslanie CSIRT-ov v krajinách, kde existujú aj iné organizácie, zaoberajúce sa informačnou bezpečnosťou (neklasifikovaných systémov). 
4.4	Základný rámec a služby CSIRT-u
Základný rámec bude obsiahnutý v dokumente „Návrh organizačného, personálneho a materiálno-technického a finančného zabezpečenia na vytvorenie špecializovanej jednotky (CSIRT.SK) pre riešenie počítačových incidentov v Slovenskej republike.“ Tento dokument stanoví rozsah a úroveň poskytovaných služieb,  klientelu ktorej bude CSIRT poskytovať služby, stanoví organizačnú štruktúru CSIRT-u a vzťahy a kompetencie v organizácii, ktorá CSIRT vytvára, definuje najmä vertikálne (podriadený/nadriadený) a horizontálne vzťahy (vzťahy medzi CSIRT a bezpečnostným manažmentom organizácie) a napokon, keďže CSIRT pokrýva časť globálnej IKI, v ktorej pôsobia aj ďalšie inštitúcie rovnakého zamerania, definuje vzťahy medzi daným CSIRT-om a ostatnými CSIRT-ami. Nový dokument bude obsahovať špecifikáciu, návrh štruktúry a obsah dokumentov CSIRT-u, vzťahy medzi nimi a spôsob akým sa bude spravovať dokumentácia CSIRT-u.

Služby CSIRT.SK sú uvedené v časti 4.2 dokumentu Národnej stratégie pre IB v SR. Okrem uvedených konkrétnych služieb, bude CSIRT.SK poskytovať aj služby zamerané na zvyšovanie celkovej úrovne informačnej bezpečnosti v SR a medzinárodnú spoluprácu:
-	vzdelávanie a zvyšovanie všeobecného povedomia v oblasti informačnej bezpečnosti v SR
-	kooperácia s podobnými organizáciami na medzinárodnej úrovni
-	podpora rozvoja všeobecnej informačnej bezpečnosti v SR
-	plnenie funkcií súvisiacich s postavením národného CSIRT-u, najmä pomoc pri vytváraní a neskôr koordinácia činnosti a metodické vedenie podriadených CSIRT-ov
CSIRT.SK bude poskytovať služby pre všetkých používateľov NIKI. Keďže hlavne na začiatku činnosti nebudú jeho kapacity postačovať na poskytovanie služieb pre všetkých klientov, aktívne a proaktívne asistenčné a zásahové činnosti pri riešení bezpečnostných incidentov bude prioritne poskytovať pre orgány štátnej a verejnej správy. Charakter niektorých ďalších služieb umožňuje ich poskytovanie ľubovoľne širokému okruhu záujemcov, a to aj bez ďalších nákladov (príkladom môže byť zverejňovanie oznámení a všeobecných informácií týkajúcich za bezpečnosti). Takéto služby budú preto poskytované aj širokej verejnosti. 
4.5	        Príprava a realizácia CSIRT.SK
	Vytvorenie organizácie typu GOVCERT (vládny CERT® - Computer Emergency Response Team),  je súčasťou úlohy Akčného plánu Stratégie informatizácie spoločnosti. Realizácia úlohy však bola z dôvodov organizačných a kompetenčných zmien, nedostatku finančných prostriedkov a nedostatkom odborných kapacít odložená. Riešenie koncepčných otázok bude predmetom navrhovanej úlohy č.1 v časti „4.2 Rámcový návrh plnenia úloh v roku 2008.“

v rámci Úlohy 3.c.1 a úlohy 3.c.2 Akčného plánu Stratégie informatizácie spoločnosti (2004)

Rámcová štruktúra riešenia úlohy č.1  bude riešená v nasledovných častiach:  
1.	Popis projektu
-	Definícia, význam a rozsah projektu
-	Ciele projektu
-	Prínosy vytvorenia CSIRT.SK
-	Základné dokumenty a legislatíva
-	Kompetencie a vzťahy medzi štátnymi inštitúciami
-	Analýza kľúčových rizík ovplyvňujúcich zavedenie CSIRT.SK
3. Riadenie projektu CSIRT.SK
4. Vecný a časový harmonogram projektu
-	Koncepcia CSIRT.SK
-	Riadiaca štruktúra CSIRT.SK
-	Analýza súčasného stavu a realizovateľnosť
-	Implementácia projektu
-	Časový harmonogram implementácie, etapy, cieľový stav
5.  Zabezpečenie projektu
-	Organizačné zabezpečenie
-	Personálne zabezpečenie
-	Materiálno-technické zabezpečenie
-	Finančné zabezpečenie
6.  Analýza výdajov a predpokladané náklady

Na základe tejto štúdie MF SR v druhej, realizačnej fáze  pripraví a spustí projekt vytvorenia CSIRT.SK.